อิ่มอร่อยกับชาบู ชาบูคอร์ส ในบรรยากาศส่วนตัวและบริการที่เป็นเลิศ กับ “Nabezo Premium” ด้วยเมนู ”โอมิกิว” เนื้อขั้นเทพที่คอเนื้อได้ยินชื่อแล้วเป็นต้องตื่นเต้นกันเลยทีเดียว

ตกแต่งด้วยบรรยากาศอันหรูหรา แต่แฝงไปด้วยความสงบเรียบง่ายและเป็นส่วนตัว ร้าน“Nabezo Premium” อยู่ภายใต้บริษัทเดียวกับ Momo Paradise โดย “Nabezo” สาขานี้เป็นชาบูแบบพรีเมียมสาขาแรกของโลก ไม่ว่าจะเป็นเรื่องอาหาร หรือการบริการ ทุกอย่างจะต้องผ่านการเทรนด์อย่างละเอียดจากญี่ปุ่น เพื่อให้มั่นใจได้ว่า ลูกค้าทุกท่านจะได้รับประสบการณ์การกินชาบูสุด exclusive ที่ยากจะลืมเลือนเป็นอย่างแน่นอน

(Omi-Gyu Corse: 2,400 บาท) เปิดคอร์สด้วย “Omakase Appetizer” อาหารเรียกน้ำย่อย 3 อย่างตามใจเชฟ ซึ่งอาหารจะหมุนเวียนผลัดเปลี่ยนไปทุกสัปดาห์ โดยคงคอนเซ็ปท์ความหาทานยาก และเป็นอาหารพื้นบ้านของญี่ปุ่น เริ่มด้วย “เมนจิ คัทสึ” อาหารพื้นบ้านของโตเกียว โดยเชฟจะนำเนื้อชั้นดีไปบดและชุบแป้งทอด ต่อด้วย “คามิโอชิ ซูชิ” ซูชิปูทำจากเครื่องอัด ไม่ได้ม้วนเหมือนโรลทั่วไป เป็นที่นิยมกันในโอซาก้า สุดท้ายเป็นปูห่อสาหร่าย ราดด้วยเจลลี่ซอส เสิร์ฟมาในถ้วยเล็กกะทัดรัดพอดีคำ

เรียบร้อยกับ Appetizers แล้ว อย่ารีบอิ่มไปเสียก่อน พนักงานจะนำหม้อชาบูมาวาง พร้อมเนื้อโอมิกิวที่เสิร์ฟมาในถาดไม้ หน้าตาดูเรียบง่ายตัดกับลายสวยงามของไขมัน ที่แทรกกระจายอยู่ทั่วทุกอณูของเนื้อ สมกับเป็นเนื้อติดอันดับ 1 ใน 3 ของญี่ปุ่น โดยพนักงานจะเป็นคนบริการ cooking ทุกอย่าง ส่วนเรื่องรสสัมผัสของเนื้อนั้น เนียนนุ่มละเอียดอ่อนราวกับละลายหายวับไปในปาก ทิ้งไว้แต่กลิ่นเฉพาะตัวของเนื้อที่มีรสชาติเข้มข้น รู้สึกได้ถึงความพิเศษของเนื้อชั้นนำที่ได้รับการเลี้ยงดูมาอย่างประณีต

นอกจากเนื้อโอมิกิวสุดเทพที่ส่งตรงจากประเทศญี่ปุ่นแล้ว ชาบูหม้อนี้ยังมีความพิเศษที่น้ำซุปสูตรเฉพาะของทางร้าน ที่ไม่มีส่วนผสมของผงชูรส หน้าตาเงียบง่ายแต่ก็มีรสอร่อยกลมกล่อม (อูมามิ) อยู่ในตัว เพื่อช่วยเสริมรสชาติของเนื้อชั้นนำให้เด่นยิ่งขึ้น หรือให้เด่นขึ้นไปกว่าด้วยซอสจิ้ม ที่ทางร้านเสิร์ฟมาถึง 3 แบบ คือ คาราทาเระ - ซอสเผ็ดที่ต้องใช้เวลาเตรียมล่วงหน้าถึงสองวัน, โอมาทาเระ และพอนสึ นอกจากนี้ทางร้านยังมีบริการผักแบบบุฟเฟ่ต์กว่า 20 ชนิด ไม่ว่าจะเป็นเห็ดหูหนู, ผักกวางตุ้ง, เผือก หรือผักที่หากินได้ยากอย่างรากไม้โกโบ ให้เติมได้ไม่อั้นอีกด้วย 

ปิดท้ายการกินชาบูด้วย “Final Meal” เลือกได้จาก 3 อย่างไม่ว่าจะเป็นราเมน, อุด้ง และโซซุย (ข้าวต้มกับไข่) ทางพนักงานจะนำเส้นราเมนมาต้มในน้ำซุปชาบู เป็นการทานปิดคอร์สที่น่าประทับใจ เส้นราเมนเหนียวนุ่มรสชาติเรียบง่าย ซดกับน้ำซุปร้อนๆที่มีกลิ่นเบาบางของเนื้อชั้นนำ รสชาติถูกต้องจับใจอย่างพอดิบพอดี 

เสร็จจากการกินชาบูแล้วต้องจบด้วยของหวาน “ชิราทามะ อังมิสึ” ขนมดั้งเดิมของญี่ปุ่นประกอบด้วยวุ้น, ไอศกรีม ประดับมาด้วยเม็ดเก๋ากี้, เกาลัด มีชิราทามะเสียบไม้เล็กๆ ประดับประดามาอย่างหรูหราสวยงาม รสชาติดั้งเดิมเรียบง่าย หวานพอดี เน้นวัตถุดิบสไตล์ขนมญี่ปุ่นพื้นบ้านที่หาทานได้ยาก

นอกจากคอร์สโอมิกิวแล้ว ทางร้านยังมีเนื้อหมูคุโรบุตะ, เนื้อวากิว และปูทาราบะให้เลือกอีกด้วย พิเศษ! รับส่วนลด 10% เมื่อชำระด้วยบัตรเครดิต JCB ตั้งแต่วันนี้ - 30 มิถุนายน 2558 อย่าลืมมาเปิดประสบการณ์การกินชาบูแบบพรีเมียม กับเนื้อโอมิกิวชั้นเลิศ ที่ยากจะลืมเลือนเมื่อได้ลิ้มลอง!

